AARHUS: Den nye drive in-test for coronavirus har siden fredag afsløret nye tilfælde af smittede midtjyder, så det samlede antal smittede er oppe på mere end 25.

Det siger ledende overlæge Lars Østergaard til TV2 Østjylland.

Han har tidligere på dagen mandag fortalt til Århus Stiftstidende, at patienterne efter omstændighederne har det så godt, at de er sat i karantæne hjemme hos dem selv. Ifølge avisens oplysninger skulle størstedelen af de smittede være blevet smittet i Schweiz og Østrig.

En stor gruppe østjyder er kørt direkte ind til Aarhus Universitetshospitals nye tilbud om en drive-in test for coronavirus.

- Tallet fortæller, hvor mange patienter, der er blevet henvist dertil af praktiserende læger og vagtlægen, siger pressechef Lars Elgård Pedersen fra Aarhus Universitetshospital til Århus Stiftstidende.

Lørdag åbnede Aarhus Universitetshospital den nye drive-in test. Det foregår ved, at personer, der har symptomer på virusset, og som er blevet henvist af en læge, kører til sygehuset. Mens de holder i deres bil, vil de blive testet via et skrab fra halsen.

- Meningen er, at vi kan tage væsentligt flere test på den her måde i forhold til, hvis personerne skal ind på sygehuset. For når personen kan blive testet i sin bil, så skal vi ikke efterfølgende rengøre en stue, forklarer overlægen fra hospitalet, Lars Østergaard. Det er dermed langt mere effektivt.

Overlægen understreger, at det kun vil være personer, der i forvejen er henvist af deres læge, som kan testes. I flere andre lande, blandt andet Storbritannien og Sydkorea, er der set lignende tiltag. Initiativet på Aarhus Universitetshospital er det første af slagsen i Danmark.

Drive-in testen suppleres med en mobil klinik, der kan rulle ud til borgere i hele Region Midtjylland.

- Vi etablerer et udgående team sammen med præhospitalet i regionen, hvor vi sender en redder og en sundhedsperson ud til folk, der ikke selv er i stand til at køre ind til sygehuset, siger Lars Østergaard.